作者：梁栋
词牌/韵律：摸鱼儿

paragraphs: 枕寒流、碧萦衣带，高台平与云倚。
燕来莺去谁为主，磨灭谪仙吟墨。
愁思里。
待说与山灵，还又羞拈起。
萧韶已矣。
甚竹实风摧，桐阴雨瘦，景物变新丽。
江山在，认得刘郎阿寄。
年来声誉休废。
英雄不博胭脂井，谁念故人衰悴。
时有几。
便凤去台空，莫厌频游此。
兴亡过耳。
任北雪迷空，东风换绿，都付梦和醉。